CELEX: 32019D0022(01)
Language: el
Date: 2019-07-22 00:00:00
Title: Απόφαση (ΕΕ) 2019/1312 της Ευρωπαϊκής Κεντρικής Τράπεζας, της 22ας Ιουλίου 2019, που τροποποιεί την απόφαση (ΕΕ) 2016/810 (ΕΚΤ/2016/10) σχετικά με τη δεύτερη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2019/22)

2.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 204/123
               
            
         ΑΠΟΦΑΣΗ (ΕΕ) 2019/1312 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 22ας Ιουλίου 2019
         που τροποποιεί την απόφαση (ΕΕ) 2016/810 (ΕΚΤ/2016/10) σχετικά με τη δεύτερη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2019/22)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 18.1 δεύτερη περίπτωση και το άρθρο 34.1 δεύτερη περίπτωση,
         Έχοντας υπόψη την κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλασίου νομισματικής πολιτικής του Ευρωσυστήματος (ΕΚΤ/2014/60) (1),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 1 παράγραφος 4 της κατευθυντήριας γραμμής (ΕΕ) 2015/510 (ΕΚΤ/2014/60), το διοικητικό συμβούλιο μπορεί οποτεδήποτε να τροποποιεί τα εργαλεία, τα μέσα, τις απαιτήσεις, τα κριτήρια και τις διαδικασίες που αφορούν την εκτέλεση των πράξεων νομισματικής πολιτικής του Ευρωσυστήματος.
                  
               
                     (2)
                  
                  
                     Στις 28 Απριλίου 2016 το διοικητικό συμβούλιο, ενεργώντας εντός των ορίων της αποστολής του για διατήρηση της σταθερότητας των τιμών και προς ενίσχυση της μετάδοσης της νομισματικής πολιτικής διά της παροχής περαιτέρω κινήτρων για χορήγηση τραπεζικών δανείων προς τον μη χρηματοοικονομικό ιδιωτικό τομέα, εξέδωσε την απόφαση (ΕΕ) 2016/810 της Ευρωπαϊκής Κεντρικής Τράπεζας (ΕΚΤ/2016/10) (2). Η απόφαση αυτή προβλέπει τους όρους διενέργειας της δεύτερης σειράς στοχευμένων πράξεων πιο μακροπρόθεσμης αναχρηματοδότησης (ΣΠΠΜΑ-ΙΙ) για το χρονικό διάστημα από τον Ιούνιο του 2016 έως τον Μάρτιο του 2017.
                  
               
                     (3)
                  
                  
                     Στις 7 Μαρτίου 2019 το διοικητικό συμβούλιο αποφάσισε να διενεργήσει μια νέα σειρά επτά στοχευμένων πράξεων πιο μακροπρόθεσμης αναχρηματοδότησης (ΣΠΠΜΑ-ΙΙΙ), προκειμένου να συνδράμει στη διατήρηση ευνοϊκών όρων χορήγησης τραπεζικών δανείων και να υποβοηθήσει τη διευκολυντική στάση της νομισματικής πολιτικής σε κράτη μέλη με νόμισμα το ευρώ. Οι όροι διενέργειας των ΣΠΠΜΑ-ΙΙΙ θα καθοριστούν με χωριστή απόφαση.
                  
               
                     (4)
                  
                  
                     Προς διευκόλυνση του υπολογισμού των ορίων προσφοράς για τις ΣΠΠΜΑ-ΙΙΙ και λαμβανομένων υπόψη τυχόν εκούσιων πρόωρων αποπληρωμών των ποσών δανεισμού στο πλαίσιο των ΣΣΠΜΑ-ΙΙΙ, καθίσταται αναγκαία η τροποποίηση της προθεσμίας κοινοποίησης όσον αφορά τις εν λόγω πρόωρες αποπληρωμές.
                  
               
                     (5)
                  
                  
                     Η παρούσα απόφαση θα πρέπει να τεθεί σε ισχύ χωρίς περιττή καθυστέρηση, έτσι ώστε να εξασφαλίσει στα πιστωτικά ιδρύματα επαρκή χρόνο για την επιχειρησιακή τους προετοιμασία ενόψει της πρώτης ΣΠΠΜΑ-ΙΙΙ.
                  
               
                     (6)
                  
                  
                     Ως εκ τούτου, η απόφαση (ΕΕ) 2016/810 (ΕΚΤ/2016/10) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Στο άρθρο 6 της απόφαση (ΕΕ) 2016/810 (ΕΚΤ/2016/10) οι παράγραφοι 3 και 4 αντικαθίστανται από το ακόλουθο κείμενο:
            
               
                  «3.   Προκειμένου να κάνει χρήση της διαδικασίας πρόωρης αποπληρωμής, ο συμμετέχων κοινοποιεί στην οικεία ΕθνΚΤ την πρόθεσή του να προβεί σε αποπληρωμή βάσει της εν λόγω διαδικασίας κατά την ημερομηνία πρόωρης αποπληρωμής δύο τουλάχιστον εβδομάδες πριν από την ημερομηνία αυτή.
               
               
                  4.   Η κατά την παράγραφο 3 κοινοποίηση καθίσταται δεσμευτική για τον συμμετέχοντα δύο εβδομάδες πριν από τη σχετική ημερομηνία πρόωρης αποπληρωμής. Ο μη διακανονισμός από τον συμμετέχοντα ολόκληρου ή μέρους του οφειλόμενου ποσού βάσει της διαδικασίας πρόωρης αποπληρωμής έως την ημερομηνία αποπληρωμής μπορεί να συνεπάγεται την επιβολή χρηματικής ποινής. Η ποινή αυτή υπολογίζεται σύμφωνα με τις διατάξεις του παραρτήματος VII της κατευθυντήριας γραμμής (ΕΕ) 2015/510 (ΕΚΤ/2014/60) και αντιστοιχεί στη χρηματική ποινή που επιβάλλεται σε περίπτωση μη συμμόρφωσης του συμμετέχοντα με την υποχρέωσή του να παρέχει επαρκή ασφάλεια και να διακανονίζει το κατανεμηθέν σε αυτόν ποσό όσον αφορά τις αντιστρεπτέες συναλλαγές που διενεργούνται για τους σκοπούς της νομισματικής πολιτικής. Η επιβολή χρηματικής ποινής δεν θίγει το δικαίωμα της ΕθνΚΤ να λάβει τα μέτρα αποκατάστασης που προβλέπονται σε περίπτωση επέλευσης γεγονότος αθέτησης υποχρέωσης κατά τα οριζόμενα στο άρθρο 166 της κατευθυντήριας γραμμής (ΕΕ) 2015/510 (ΕΚΤ/2014/60)».
               
            
         
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την 3η Αυγούστου 2019.
         
         
            Φρανκφούρτη, 22 Ιουλίου 2019.
            
               
                  Για το διοικητικό συμβούλιο της ΕΚT
               
               
                  Ο Πρόεδρος της ΕΚΤ
               
               Mario DRAGHI
            
         
         
            (1)  Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014 σχετικά με την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2014/60) (κατευθυντήρια γραμμή γενικής τεκμηρίωσης) (ΕΕ L 91 της 2.4.2015, σ. 3).
         
            (2)  Απόφαση (ΕΕ) 2016/810 της Ευρωπαϊκής Κεντρικής Τράπεζας, της 28ης Απριλίου 2016, σχετικά με τη δεύτερη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2016/10) (ΕΕ L 132 της 21.5.2016, σ. 107).